b'\n_START_ARTICLE_\nDogoni\n_START_PARAGRAPH_\nDogoni so etni\xc4\x8dna skupina, ki \xc5\xbeivi na obmo\xc4\x8dju osrednje planote dr\xc5\xbeave Mali, ju\xc5\xbeno od reke Niger, blizu mesta Bandiagara v regiji Mopti. Imajo okoli 300.000 etni\xc4\x8dnih pripadnikov, pre\xc5\xbeivljajo pa se s poljedelstvom. Najbolj so poznani po svoji mitologiji, plesih v maskah, lesenih skulpturah in arhitekturi. Dogonska plemena so bila dolgo odmaknjena od poti evropske civilizacije, tako v trgovskem, religioznem kot kulturnem smislu, koncem 19. stoletja pa je de\xc5\xbeela Dogoncev postala najbolj priljubljena turisti\xc4\x8dna to\xc4\x8dka Malija, zato so se v tem \xc4\x8dasu za\xc4\x8dele kazati tudi spremembe socialne organiziranosti, materialne kulture in verovanja.\n_START_SECTION_\nKultura in religija\n_START_PARAGRAPH_\nDogoni so pove\xc4\x8dini animisti, ki pa \xc4\x8dastijo\xc2\xa0\xc2\xbbstarodavnega duha\xc2\xab\xc2\xa0po imenu Nommo z obredi in mitologijo, povezano z zvezdo Sirius. Nekaj procentov populacije je bilo spreobrnjenih v islamsko oziroma v kr\xc5\xa1\xc4\x8dansko vero. Tradicionalna patriarhalna dru\xc5\xbebena ureditev prakticira poligamne poroke (ve\xc4\x8dinoma do 4 \xc5\xbeene), kljub temu pa imajo nekateri mo\xc5\xa1ki le eno \xc5\xbeeno. Dru\xc5\xbeine v \xc5\xa1ir\xc5\xa1em smislu (imenovane guinna) tako \xc5\xa1tejejo do 100 \xc4\x8dlanov, vodi pa jo en mo\xc5\xa1ki. Sicer glavno mesto v dru\xc5\xbeini nasledi najstarej\xc5\xa1i sin, potomec vodje._NEWLINE_Va\xc5\xa1ki duhovni vodja je hogon, izberejo pa ga najstarej\xc5\xa1i mo\xc5\xa1ki, ki so vodje velikih dru\xc5\xbein v vasi. Po svoji izvolitvi mora prestati 6-mese\xc4\x8dni rok iniciacije, med katerim se ne sme okopati ali obriti. Oble\xc4\x8den je v bela obla\xc4\x8dila in nih\xc4\x8de se ga ne sme dotakniti. Zanj skrbi mlado dekle, devica, ki \xc5\xa1e ni dobila prve menstruacije: pospravlja mu hi\xc5\xa1o in mu pripravlja hrano. Pono\xc4\x8di se vrne na svoj dom. Tudi po preteku iniciacije mora hogon stanovati sam. Njegove \xc5\xbeene pono\xc4\x8di ne smejo biti z njim, ker mu v tem \xc4\x8dasu\xc2\xa0\xc2\xbbsveta ka\xc4\x8da\xc2\xab\xc2\xa0L\xc3\xa9b\xc3\xa9 posreduje modrost.\n_START_SECTION_\nMitologija\n_START_PARAGRAPH_\nOsrednji element dogonske kozmogonije in kozmologije je zvezda Sirius, ki jo imenujejo Po Tolo. Ta zvezda naj bi bila seme galaksije Rimska cesta in popek vesolja. Dogoni opisujejo vesolje kot neskon\xc4\x8dno, vendar izmerljivo, napolnjeno z mnogimi\xc2\xa0\xc2\xbbyalu ulo\xc2\xab\xc2\xa0(spiralnimi sistemi zvezd), med katerimi eden vsebuje tudi Zemljino Sonce._NEWLINE_Etni\xc4\x8dna skupina Bozo, ki meji na ozemlja dogonskega ljudstva, poseduje podobno mitolo\xc5\xa1ko izro\xc4\x8dilo.'